《按视沙苑》
宋代·李复

南濒清渭北洛水，寒沙东西横百里。
中条太华塞秦关，众川无归皆潴此。
地维忽断两山高，帝罚罔功五丁死。
波飞波激走东溟，积雪回汀拥都鄙。
坡陀起伏接城门，荐草甘泉国马屯。
云昏雾暗天驷下，星宫夜失房宿尊。
骅骝骐骥种各有，一一六印官字存。
开元籍马七十万，监苑旧政宜讨论。
过都历块汗流血，朝刷幽并暮楚越。
天边不从銮辂行，岁久空老狐狟窟。
去年驹生风雨腥，戴角肉鬣自有鳞。
厩人见怪弃于野，腾入渭水方知神。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。